
REPUBLIKA E SHQIPËRISË
KUVENDI
Komisioni për Veprimtaritë Prodhuese, Tregtinë dhe Mjedisin


Tiranë më, 7.7.2015							             Dokument parlamentar


RAPORT
PËR
PROJEKTLIGJIN ““PËR DISA NDRYSHIME DHE SHTESA NË LIGJIN NR.125/2013, “PËR KONCESIONET DHE PARTNERITETIN PUBLIK PRIVAT”, TË NDRYSHUAR”

Komisioni për Veprimtaritë Prodhuese, Tregtinë dhe Mjedisin shqyrtoi projektligjin ““Për disa ndryshime dhe shtesa në ligjin nr.125/2013, “Për koncesionet dhe partneritetin publik privat”, të ndryshuar, në mbledhjen e datës 1 dhe 7 korrik 2015. 

Në Komision, për të paraqitur projektligjin ishin përfaqësues të Ministrisë së Zhvillimit Ekonomik, Tregtisë, Turizmit dhe Sipërmarrjes dhe të Njësisë së Trajtimit të Koncesioneve. 

Synimi i projektligjit është zhvillimi i sektorit të partneriteteve publike private duke krijuar një mjedis të sigurt, të qëndrueshëm dhe sa më transparent për biznesin.

Disa nga ndryshimet më kryesore të projektligjit janë:

1. Shkurtimi i procedurave për dhënien e një partneriteti publik privat duke eliminuar procedurat e tepërta në fazën përgatitore. Studimi i fizibilitetit për koncesion/partneriteti publik privat ishte pa afat në ligjin ekzistues, ndërsa tani propozohet të kryhet brenda 60 ditëve punë, afat ky që mund të shtohet edhe me 30 ditë të tjera për rastet e projekteve komplekse. 

2. Përfshirja e projekteve në fushën e bujqësisë në dispozitat e këtij ligji, si dhe e projekteve për prodhimin e energjisë elektrike nga burime të energjisë së rinovueshme me përjashtim të atyre deri në 2 MW. Modeli i PPP-ve në sektorin e bujqësisë ndihmon rritjen e kapitalit dhe në këtë mënyrë edhe përmirësimin e sistemit të fermave dhe praktikat e menaxhimit eficent. Ky model bashkon eficencën, fleksibilitetin dhe kompetencën e sektorit privat me përgjegjshmërinë, perspektivën afatgjatë dhe interesin social të sektorit publik. 

Me ndryshimet e propozuara do të mbeten jashtë kësaj fushe vetëm projektet për ndërtimin dhe shfrytëzimin e burimeve të energjisë së rinovueshme sipas përcaktimeve të ligjit “Për burimet e rinovueshme të energjisë”, përveç hidrocentraleve me kapacitet të instaluar mbi 2 MW, dhe gjithë të tjerat do t’i nënshtrohen dispozitave të këtij ligji.  

3. Përcaktimi i institucionit përgjegjës për zbatimin e procedurave nëpërmjet ngritjes së një Komisioni të përhershëm. Për shqyrtimin dhe dhënien e koncesionit/partneritetit publik privat, autoriteti kontraktues në koordinim me Njësinë e Trajtimit të Koncesioneve/Partneriteteve Publike Private krijon komisionin e koncesionit/partneritetit publik privat.

4. Dhënia e një Bonusi deri në 10% të pikëve totale të garës për propozimet e pakërkuara. Kështu sipas projektligjit për propozimet e pakërkuara, propozuesit i jepet një bonus për rezultatin teknik dhe/ose financiar të arritur gjatë procedurës konkurruese deri në një maksimum 10% të pikëve totale të garës. Propozimet e pakërkuara mund të kontribojnë në arritjen e qëllimeve për projekte infarastrukturore veçanërisht ku qeveritë kanë kapacitete financiare e teknike të limituara për të zhvilluar të tilla projekte.

Gjatë diskutimeve, deputetët u fokusuan kryesisht në trajtimin e çështjes së dhënies së bonusit për propozimet e pakërkuara, në faktin nëse duhet përfshirë sektori i bujqësisë në fushën e partneritetit publik-privat, si dhe në faktin nëse është i mjaftueshëm afati prej 60 ditësh për studimin e fizibilitetit për koncesionet/ partneritetin publik privat. Komisioni i rekomandon komisionit përgjegjës trajtimin më të thelluar të këtyre çështjeve. 


Në përfundim të diskutimeve, Komisioni, u shpreh dakord për kalimin e këtij projektligji për miratim në seancë plenare. 





Namik KOPLIKU			           	   	   				 Eduard SHALSI

Relator	                                                    	    			    			     Kryetar

